**Sikorsky R-4** é un helicóptero de dous asentos deseñado por Igor Sikorsky cun único rotor de tres palas impulsado por un motor radial. O R-4 foi o primeiro helicóptero do mundo producido a grande escala e o primeiro usado polas Forzas Aéreas do Exército dos Estados Unidos, a Armada dos Estados Unidos, a Gardia Costeira dos Estados Unidos, e as Royal Air Force e Royal Navy británicas. No servizo da Armada e a Garda Costeira estadounidenses o helicóptero foi coñecido como **Sikorsky HNS-1**. No servizo británico foi coñecido como **Hoverfly**.

Desenvolvemento
---------------

O VS-316 desenvolveuse a partir do famoso helicóptero experimental VS-300, inventado por Igor Sikorsky e amosado publicamente en 1940. O VS-316 foi redesignado XR-4, segundo a nomenclatura para helicópteros das forzas armadas estadounidenses. O XR-4 realizou o seu primeiro voo o 14 de xaneiro de 1942 e foi aceptado polo Exército o 30 de maio. O XR-4 superou todos os récords previos de resistencia, altitude e velocidade. O XR-4 completou un voo de 1 225 km cruzando o país dende Connecticut ata Wright Field, Ohio, establecendo un récord de altura de servizo de 3 700 m, mentres alcanzaba as 100 horas de voo sen ningún incidente grave e achegándose a unha velocidade de 140 km/h.

O Almirantazgo británico, ao coñecer a existencia do VS-300, puxo a disposición un buque coa intención de amosar á Armada estadounidense o seu traballo con autoxiros e operacións de navíos. O *Empire Mersey* foi equipado cunha plataforma de aterraxe de 24 m × 12 m. Despois de ser afundido en 1942 por un U-boat foi substituído polo SS *Daghestan*. As primeiras probas de aterraxe no *Daghestan* realizáronse en 1944. Os británicos recibiron dous dos oito primeiros helicópteros construídos.

O 5 de xaneiro de 1943 as Forzas Aéreas do Exército dos Estados Unidos pediron 29 prototipos. Os tres primeiros foron designados YR-4A e usados para probas de avaliación. O YR-4A beneficiouse dun motor máis grande Warner Super Scarab (R-550-1) de 180 CV, comparados cos 165 CV do motor R-500-3 do prototipo, e dun diámetro de rotor incrementado en 30 cm. A avaliación do YR-4A demostrou a necesidade de máis melloras, como mover a roda de cola para a parte traseira da pluma, poñer o escape cara a un lado en vez de cara a abaixo e incrementar a capacidade de combustible. Eses e outros cambios de deseño fixeron que os últimos prototipos se designasen YR-4B, os cales se usaron para probas de servizo e voos de adestramento.

Notas
-----

1. ↑  "Sikorsky R-4B Hoverfly". National Museum of the United States Air Force. Consultado o 28 de outubro de 2018.
2. ↑  Gunston 2005, p. 88
3. ↑  Mondey 2005, p. 29
4. 1 2  McGowen 2005, p. 29
5. 1 2  "Britain's Test Pilots, No. 17 Wing Cdr. Reginald Alfred Charles Brie". *Flight International*. Consultado o 11 de novembro de 2018.
6. ↑  Cocker 2008, p. 114

Bibliografía
------------

* Cocker, Maurice. *Aircraft-Carrying Ships of the Royal Navy.* Stroud, Gloucestershire, UK: The History Press, 2008 ISBN 978-0-7524-4633-2.
* Gunston, Bill (1986). *American Warplanes*. New York: Crown Publishers Inc. ISBN 0-517-61351-4.
* McGowen, Stanley S. *Helicopters: An Illustrated History of Their Impact* (Weapons and Warfare Series). Santa Barbara, CA: ABC-CLIO, 2005. ISBN 978-1-85109-468-4.
* Mondey, David (1996). *The Hamlyn Concise Guide to American Aircraft of World War II*. Londres: Aerospace Publishing Ltd. ISBN 0-7858-1361-6.